Title: 1)
Author: agenda0
Company: agenda

1)	Súčasná situácia 

Vďaka štátnej pomoci v posledných rokoch, hospodárske výsledky spoločnosti  ukazujú, že negatívny trend vývoja hospodárskej situácie sa podarilo stabilizovať a vytvoriť podmienky pre postupný pokles zamestnanosti bez šokového vplyvu na zamestnanosť v regióne

-	hospodársky výsledok za obdobie poskytovania dotácií na sociálnu ťažbu sa stabilizoval
-	záväzky voči štátu a poisťovňám sa podarilo vyrovnať alebo prijať také splátkové kalendáre, ktoré umožnia ich vyrovnanie do konca roku 2001.
  
     Hlavnou príčinou  súčasnej nepriaznivej situácie je pokles možností odbytu ťažby z objemu 547 tis. ton v roku 1997 na  objem  347 tis. ton v roku 2000, spôsobený zhoršenými  bansko-technickými a geologickými podmienkami (zmenami kvalitatívnych parametrov sloja vrátane poklesu  výhrevnosti uhlia) 

     Valné zhromaždenie spoločnosti dňa 9.7. 1999 prijalo zmeny v orgánoch spoločnosti a schválilo prepojenie s Baňou Záhorie, a.s. Holíč vzájomným personálnym zastúpením  v riadiacich orgánoch. Účelom prepojenia bolo vytvorenie pracovných miest na Bani Záhorie, a.s. pre zamestnancov, ktorí budú uvoľňovaní z podzemia na Bani Dolina. 

     Rozhodujúce okruhy riešenia situácie pre budúce obdobie súvisia s povinnosťami organizácie v zmysle platných právnych predpisov, najmä :

-	zákona č. 44/1988 Zb. o ochrane a využití nerastného bohatstva (banský zákon) v znení neskorších predpisov,
-	zákona č. 51/1988 Zb. o banskej činnosti, výbušninách a o štátnej banskej správe v znení neskorších predpisov,
-	vyhlášky SBÚ č. 89/1988 Zb. o racionálnom využívaní výhradných ložísk, o povoľovaní a ohlasovaní banskej činnosti a ohlasovaní činnosti vykonávanej banským spôsobom v znení neskorších predpisov, s dôrazom na ustanovenia prílohy č.6 vyhlášky
-	vyhlášky SGÚ č. 97/1988 Zb. o správe výhradných ložísk a o evidencii a odpisoch ich zásob v znení neskorších predpisov,
-	a iných

     Uvedené predpisy  vyžadujú od manažmentu rozhodnutie,  koľko z vykazovaných cca 3,5 mil. ton vyťažiteľných bilančných zásob (tab. č.1) je schopný za súčasných odbytových možností vyťažiť, určenie harmonogramu doťažby bilančných zásob a termín trvalého zastavenia prevádzky v banských dielach. 
     
     Pre pokračujúci veľmi nepriaznivý trend v ťažobnej spôsobilosti sprevádzaný zhoršujúcimi sa ukazovateľmi nákladovosti, výhrevnosti a v produktivite práce podalo listom z 25.10.1999 ministrovi hospodárstva SR Predstavenstvo Bane Dolina, a.s. Veľký Krtíš podnet na vyhlásenie útlmu ťažby (príloha č. 5).

     Útlmom banskej činnosti nedôjde k likvidácii akciovej spoločnosti Baňa Dolina Veľký Krtíš. V akciovej spoločnosti prebieha reštrukturalizácia a obslužné prevádzky, ako napríklad drevovýroba, boli v záujme udržania zamestnanosti osamostatnené a ich činnosť sa plánuje ďalej rozvíjať s tým, že pre ich činnosť budú využívané nelikvidované povrchové objekty najmä v areáli Bane Dolina. Súčasne sa týmto riešením znížia budúce náklady v sociálnej oblasti rovnako ako náklady na likvidáciu objektov.

     Útlmom banskej činnosti (jeho presná definícia v platných právnych predpisoch nie je) sa v materiáli rozumie postupné znižovanie objemu ťažby až do celkového ukončenia banskej činnosti v schválenom dobývacom priestore a následná likvidácia hlavných banských diel a súvisiacich povrchových prevádzok s ekonomickými následkami najmä v sociálnej a ekologickej sfére v rozsahu stanovenom platnými právnymi predpismi (príloha č. 4). Ložisko vyhradeného nerastu (hnedé uhlie) je majetkom štátu a na zahájenie, priebeh a ukončenie jeho ťažby dohliada príslušný Obvodný banský úrad.

     Manažment musí zabezpečiť vypracovanie :

-	výpočtu zásob po trvalom zastavení prevádzky,  jeho prerokovanie v orgánoch spoločnosti a príslušných orgánoch štátnej správy,
-	plánov likvidácie jednotlivých ťažobných úsekov a hlavných banských diel podľa banskej legislatívy, ktoré musia zabezpečiť :
 
- požiadavky zo zákona ( prípadné využitie každého hlavného banského diela a spôsob jeho likvidácie, v takom istom rozsahu riešiť aj všetky vrty, spôsob riešenia stretov záujmov a zhodnotenie zmien v režime podzemných vôd, ktoré vzniknú po ukončení likvidácie hlavných banských diel
           - požiadavky ekologické ( likvidácia škodlivých objektov a zariadení)
           - ostatné demontáže iba v prípadoch ich ekonomickej výhodnosti
-     prehľadu nárokov uvoľňovaných zamestnancov vyplývajúcich z platnej legislatívy
-     návrhu ingerencie štátu

     Každý iný spôsob trvalého zastavenia prevádzky (krach obchodnej spoločnosti) vyvolá potrebu stanovenia náhradného postupu, ktorý zabezpečí splnenie nevyhnutných opatrení. V každom prípade by došlo k enormným škodám na ložisku, banských dielach a na povrchu dobývacieho priestoru ekologického  a ekonomického charakteru a k všeobecnému ohrozeniu bezpečnosti v regióne. 

     Sociálne nároky v dôsledku útlmu uvoľňovaných zamestnancov vyplývajú zo všeobecne platných právnych predpisov a nieje možné ich redukovať. Ich variabilita je daná iba dĺžkou života oprávnenej osoby.
     Z celospoločenského pohľadu je aktuálne zmeniť uznesenie vlády SR č. 880/1997 v bodoch B.1. a C.1. v tom, že sociálna ťažba v Bani Dolina, a.s. Veľký Krtíš bude ukončená v r. 2001 a počnúc rokom 2002 bude ingerencia štátneho rozpočtu orientovaná na útlm banskej činnosti v organizácii. Stanovisko Úradu pre štátnu pomoc k zahájeniu útlmu banskej činnosti v a.s. Baňa Dolina tvorí  prílohu č. 6.
     Po schválení zahájenia útlmových prác budú v zmysle zákona č.263/1999 Z.z. o verejnom obstarávaní prostredníctvom štátneho podniku Rudné bane Banská Bystrica vyhlásené verejné obstarávania na jednotlivé druhy súvisiacich činností tak, aby celý proces útlmu, ktorý bude čiastočne financovaný aj zo štátnych prostriedkov bol v maximálne možnej miere transparentný a v budúcnosti reprodukovateľný pri útlmu ďalších uhoľných  baní.
     Prostriedky poskytované zo ŠR SR na sociálnu ťažbu a zahájenie útlmových prác v roku 2001 umožňujú pokračovanie v koncentrácii pokračujúcich ťažobných prác, vypracovanie projektov útlmu ťažby a trvalého zastavenia prevádzky v banských dielach, plánov likvidácie hlavných banských diel a plánov likvidácie dopadov banskej činnosti na Bani Dolina, vrátane sociálnych.
Tab. č. 1 Bilančné zásoby uhlia ku dňu 1.1.2001 (tis. ton)

Sloj | Geologické | Bilančné voľné | Bilančné viazané | Vyťažiteľné | Nebilančné
1. | 13 697,537 | 1 431,441 | 2 190,425 | 3 035,793 | 10 075,671
2. | 11 361,941 | 0,0 | 572,735 | 462,251 | 10 789,206
1. a 2. spolu | 25 059,478 | 1 431,441 | 2 763,16 | 3 498,044 | 20 864,877

     Pozn. : Uvedené zásoby sú  iba z 1. a 2. sloja, pretože s ťažbou z 3. sloja sa z osobitne zložitých geologických a hydrogeologických podmienok neuvažuje a jeho zásoby boli v zmysle platných právnych predpisov vysporiadané (povolenie OBÚ Prievidza č. 403/6/Jk/89 z 12.04.1989). Prehľad celkového stavu zásob tvorí prílohu č. 9.

Vyhodnotenie uznesenia vlády SR č. 880/1997 zo dňa  9.12.1997 

     V uznesení vlády SR č. 880/1997 bolo v bodoch C uložené a v bodoch D odporučené niekoľko alternatív ako komplikovanej situácii na trhu práce v regiónu pomôcť prostredníctvom programov Národného úradu práce alebo okresného úradu. Na ich základe  však k žiadnemu získaniu pracovných príležitostí nedošlo. Podarilo sa však z iniciatívy Bane Dolina, a.s. a Bane Záhorie, a.s. Holíč a za podpory štátnych orgánov uskutočniť presun časti zamestnancov z Bane Dolina na Baňu Záhorie. Napriek uvedenému  miera nezamestnanosti v okrese Veľký Krtíš ku koncu roka 2000 dosiahla  32,2   %. Náhlym a neorganizovaným ukončením ťažby na Bani Dolina by sa však miera nezamestnanosti skokovo zvýšila na 40%. Tabuľka uvedená v prílohe č.2 uvádza prostriedky, ktoré boli v jednotlivých rokoch „ sociálnej ťažby“ odvádzané organizáciou  do štátneho rozpočtu a fondov, vrátane mzdových nákladov, ktorých objem sa prejavil ako druhotný efekt v hospodárstve regiónu. 

2) Vývoj hospodárenia
     V  prílohe č. 1 je prehľad vývoja vybraných hospodárskych ukazovateľov na Bani Dolina od roku 1989 do roku 2000. Nižšie uvedená tabuľka č.2 znázorňuje manažmentom organizácie predpokladaný vývoj vybraných ukazovateľov v rokoch 2001 až 2003.

Tab. č.2    Aktualizovaný predpoklad hospodárskeho vývoja v rokoch 2000 až 2003
( podľa manažmentu Bane Dolina, a.s. Veľký Krtíš)

Ukazovateľ | 2000 | 2001 | 2002 | 2003 | 2004
Ťažba /kt/ | 346 | 320 | 270 | 170 | 0 -100x)
Odbyt ENO /kt/ | 322 | 290 | 250 | 150 | 0 -90x)
Výhrevnosť /MJ/kg/ | 10 | 9,5 | 9,5 | 9,5 | 9,5
Priemerný ročný stav zamestnancov | 811 | 680 | 500 | 330 | 200
Prípravné práce /bežné metre/ | 2 015 | 1 650 | 1 200 | 0 | 0
Hospodársky výsledok bez dotácií    /mil. Sk/ | - 47,2 | -51,0 | - 70 | - 70 | -70
Dotácia na soc. ťažbu /mil. Sk/ | 51,2 | 51,2 | - | -
Náklady na útlm (BD, a.s. a štátna dotácia /mil. Sk/ | - | 4,03 | 53,0 | Podľa dielčích  plánov zabezpečenia banských diel
Poznámka k tabuľke č.2
     Uvedené dotácie požadované na sociálnu ťažbu  v zmysle uznesenia vlády SR č. 880/ 1997 od r. 2001 budú v zmysle tohto materiálu postupne, od r. 2001 nahradené  dotáciami na útlm a likvidáciu s tým, že ich potrebnú výšku stanovia dielčie projekty útlmu ťažby a trvalého zastavenia prevádzky v banských dielach a plánov likvidácie hlavných banských diel ako aj likvidácie dopadov banskej činnosti na Bani Dolina, vrátane návrhu riešenia sociálnych dôsledkov  útlmu a likvidácie.
x) výška ťažby v roku 2004  bude súvisieť s technologickým doťažením nainštalovaných ťažobných stien.
     Pre rok 2002 boli predpokladané náklady na likvidačné a útlmové práce vyčíslené vo výške 53,0 mil. Sk, pri súčasne prebiehajúcej ťažbe vo výške 270 tis. ton. (Príloha č. 3)
     Súhrnný predpoklad celkových nákladov na likvidáciu a útlm banskej činnosti v Bani Dolina, a.s. bol na základe dostupných podkladov a skúseností vypočítaný na úrovni 347,6 mil. Sk. (Príloha č. 4)

3)	Perspektívy akciovej spoločnosti Baňa Dolina

Predpokladané náklady na likvidačné a útlmové práce na Bani Dolina, a.s., Veľký Krtíš v roku 2002
     Rok 2002 by mal byť predposledným rokom ťažby na Bani Dolina a.s. s predpokladanou výškou ťažby 270 000 ton (Ťažba v roku 2004 doťaží pripravené steny z r. 2003). Podrobnejšie údaje sú v prílohe č. 3

Rekapitulácia predpokladaných nákladov na útlm banskej činnosti na Bani Dolina a.s.
v roku 2002

Položka | Predpokladané fin. náklady (mil.Sk)
A 1 (podzemie) | 21,0
1. A 2 (vrty) | 1,025
2. A 2 (povrchové objekty) | 2,155
B (sociálne náklady) | 28,8
SPOLU | 52,98 mil. Sk

     Predpokladané náklady na útlm banskej činnosti na Bani Dolina, a.s. v roku 2002 pri súčasne zabezpečovanej ťažbe vo výške 270 000 t celkovej odbytovej ťažby sú 53 mil. Sk. 
	Je nevyhnutné zabezpečiť hospodársky výsledok organizácie, odpredaj pre ďalšiu činnosť nepotrebného majetku, uvážený presun niektorých technických prác do ďalších období tak, aby sa minimalizoval podiel štátneho rozpočtu na likvidácii Bane Dolina, a.s.

     Predpokladaná činnosť Bane Dolina, a.s. po ukončení technickej časti útlmu a zastavení banskej činnosti v dobývacom priestore „Modrý Kameň“ a vplyv likvidácie hnedouhoľnej bane na životné prostredie sú naznačené v prílohe č. 10. Skutočný priebeh však bude  závisieť od dohody akcionárov a od výsledku štúdií potrebných k presnému celkovému projektu dopadov. 

4)	N á v r h   r i e š e n i a 

a)	V priebehu roku 2001 budú vypracované technické projekty útlmu ťažby a trvalého zastavenia prevádzky v banských dielach a plány likvidácie  hlavných banských diel ako aj likvidácie dopadov banskej činnosti na Bani Dolina vrátane návrhu riešenia sociálnych dôsledkov so začiatkom realizácie v r. 2001.
b)	V projekčnej aj realizačnej fáze riešenia útlmu a likvidácie sa bude postupovať v súlade s banskými predpismi (podzemie), so zákonom o verejnom obstarávaní č.263/1999 Z. z. (povrch), zákonom o štátnej pomoci (231/1999 Z. z.) a súvisiacich právnych predpisov. Vyhlásením a riadením verejnej súťaže na riešenie sociálnych, ekonomických a ekologických dopadov útlmu banskej činnosti a likvidácie hnedouhoľnej bane odporúčame poveriť š.p. Rudné bane Banská Bystrica ako nezávislú inštitúciu, ktorá má v náplni svojej činnosti zabezpečovanie útlmu rudného baníctva v SR, a má v tejto oblasti viacročné skúsenosti. Obdobným spôsobom postupuje aj Česká republika, ktorá riadenie utlmovania  baníctva rieši prostredníctvom š.p. Správa uránových ložísk Příbram.
c)	Do konca roka 2004 zabezpečiť vysporiadanie zásob hnedého uhlia vo vlastníctve Správy štátnych hmotných rezerv SR ich odpredajom finálnemu spotrebiteľovi.
d)	Ekonomickú stránku útlmu v rokoch 2001 – 2004 riešiť prioritne s využitím hospodárskych  výsledkov organizácie.  Spoluúčasť štátneho rozpočtu podmieniť uzavretím zmluvy s akcionármi akciovej spoločnosti Baňa Dolina Veľký Krtíš o forme účasti zástupcov štátu v orgánoch spoločnosti v období poskytovania štátnej pomoci a úprave stanov Bane Dolina, a.s., uzavretím zmluvy o použití hospodárskeho výsledku akciovej spoločnosti prednostne na likvidáciu Bane Dolina, zmluvy o spôsobe predaja nepotrebného zariadenia bane a použitia prostriedkov z tohto predaja a zmluvy o prevode akcií akciovej spoločnosti Baňa Dolina Veľký Krtíš na štát v súlade s výškou poskytnutej štátnej pomoci. Ekonomickú stránku útlmu je potrebné doplniť spoluúčasťou  fondov a grantov Európskej únie (PHARE, ISPA). V prílohách materiálu predpokladané náklady jednotlivých etáp útlmového procesu odrážajú cenové relácie obdobných prác vykonávaných na ložisku v súčasnom období. Pri verejnom obstarávaní na dodávky bude zvažovaná aj ponúkaná cena.
e)	Za účelom dosiahnutia maximálneho zisku z odpredaja pre ďalšie podnikanie nepoužiteľného majetku likvidovanej bane bude odpredaj prebiehať transparentne formou verejných dražieb podľa dražobného poriadku, ktorý bude odsúhlasený MH SR, OZ PBGN a ZHŤPG SR. Akcionári a.s. Baňa Dolina Veľký Krtíš uzatvoria so štátom,  zastúpeným Ministerstvom hospodárstva SR, dohodu o účasti zástupcov štátu v orgánoch spoločnosti.
f)	 Technická časť, zahŕňajúca problematiku podzemia a nadväzujúcich objektov musí byť v zmysle platných právnych predpisov riešená postupne ako súhrn samostatných plánov zabezpečenia. Návrh harmonogramu technickej časti likvidácie je optimalizovaný tak, aby sa základná likvidácia uskutočňovala do roku 2004. V prípade nedostatku finančných prostriedkov sa práce spomalia a ich realizácia bude finančne  náročnejšia.  Pokiaľ bude  súčasne zabezpečený odbyt z predpokladanej doťažby jednotlivých banských úsekov, budú práce v zmysle banských predpisov zabezpečovať odborné útvary Bane Dolina, a.s. a náklady budú pokryté hospodárskym výsledkom.
g)	  Pri príprave materiálu MH SR a Baňa Dolina, a.s. autori materiálu využili dostupných zahraničných skúseností a spolupracovali s Okresným úradom vo Veľkom Krtíši a regionálnymi orgánmi, ktoré spracúvajú návrh na riešenie sociálnej situácie v regióne. Uvedený materiál bude osobitne predložený na prerokovanie vo vláde SR. 
h)	V priebehu mesiaca júl 2001 navštívili zástupcovia EUROMINES, oslovení Baňou Dolina, a.s. a Ministerstvom hospodárstva SR, Baňu Dolina, a.s. za účelom konkretizácie foriem a rozsahu možnej pomoci zo strany EÚ. Zoznámili sa aj s pripravovanými krokmi navrhovanými v tomto materiálu a konštatovali ich súlad s postupmi použitými pri útlme baníctva v krajinách Európskej únie. V súčasnosti sa pripravuje konkrétna spolupráca na riešení niektorých špecifických problémov.

5)	Záver
          Navrhnuté riešenie útlmu, podmienené odbytom optimálnej produkcie (podľa tabuľky č. 4 v prílohe č. 4), vyústi do trvalého zastavenia prevádzky v banských dielach Bane Dolina, a.s. v zmysle banského zákona a súvisiacich všeobecne platných právnych predpisov. 
    Projekt útlmu ťažby a trvalého zastavenia prevádzky v banských dielach a plány likvidácie  hlavných banských diel ako aj likvidácie dopadov banskej činnosti na Bani Dolina vrátane návrhu riešenia sociálnej problematiky sa navrhujú riešiť s prihliadnutím na skúsenosti krajín, v ktorých  útlm baníckej činnosti prebehol v nedávnej minulosti. Financovanie útlmu bude riešené prioritne s využitím hospodárskych  výsledkov Bane Dolina, a.s. 
     
     Spoluúčasť štátneho rozpočtu je podmienená uzavretím zmlúv s akcionármi akciovej spoločnosti Baňa Dolina Veľký Krtíš o  účasti zástupcov štátu v orgánoch spoločnosti v období poskytovania štátnej pomoci a súvisiacej úprave stanov Bane Dolina, a.s., o použití hospodárskeho výsledku akciovej spoločnosti prednostne na likvidáciu Bane Dolina, o spôsobe predaja zariadenia bane a iného majetku Bane Dolina, a.s. a použitia prostriedkov z tohto predaja a o spôsobe, akým bude naložené s majetkom akciovej spoločnosti zostávajúcim po skončení likvidácie hnedouhoľnej bane. Sociálne nároky a náklady na projekčné a kooperačné práce súvisiace s útlmom banskej činnosti budú hradené prostredníctvom dotácie zo štátneho rozpočtu, finančné náklady na technické práce v procese útlmu, zabezpečenia a likvidácie banských a povrchových diel a rekultivácie dobývacieho priestoru budú hradené v zmysle navrhovanej dohody akcionárov a zástupcov štátu prednostne z vlastných zdrojov organizácie (hospodársky výsledok doznievajúcej ťažby, odpredaj nepoužitelného majetku) a dofinancované prostredníctvom dotácie zo štátneho rozpočtu. Majetok, ktorý sa nebude likvidovať sa trhovo ocení a podľa pomeru financovania likvidácie sa časť trhovo oceneného majetku vo finančnom vyjadrení vráti na základe zmluvy do ŠR SR.
     Spolupráca Bane Dolina, a.s. s rezortmi Ministerstva hospodárstva SR, Ministerstva životného prostredia SR, Ministerstva práce, sociálnych vecí a rodiny SR, Ministerstva financií SR, Ministerstva výstavby a regionálneho rozvoja, Ministerstva vnútra SR, Národným úradom práce, Hlavným banským úradom a Slovenskou banskou komorou je nevyhnutná.
      Pri zadávaní prác bude postupované v zmysle zákona č. 293/1999 Z.z. o verejnom obstarávaní, v príslušných komisiách bude záujmy štátu zabezpečovať Ministerstvo hospodárstva SR.
     Obdobným spôsobom bola utlmovaná banská činnosť v uhoľných baniach  v štátoch Európskej únie, najmä v  SRN, Belgicku, Maďarsku a Českej republike. Ich skúsenosti sú priebežne využívane pri tvorbe dielčích projektov zabezpečenia a likvidácie a budú využité pri realizácii a financovaní vlastného útlmu. Súčasne bude v otázke financovania aj projekčnej prípravy prebiehať úzka spolupráca , prostredníctvom  EUROMINES, s orgánmi Európskej únie.

Zoznam príloh

Príloha č. 1 : Vývoj vybraných hospodárskych ukazovateľov na Bani Dolina od roku 1989
Príloha č. 2 : Prehľad odvodov do štátneho rozpočtu a fondov hradených a.s. Baňa Dolina Veľký              Krtíš v období poskytovania dotácií na  „sociálnu ťažbu“ a Kalkulácia nákladov na udržanie ťažby v a.s. Baňa Dolina v období „ sociálnej ťažby“ (1997-2000)
Príloha č. 3 : Predpokladané náklady na likvidačné a útlmové práce na Bani Dolina, a.s. Veľký Krtíš v roku  2002
Príloha č. 4 : Predpoklad celkových nákladov na útlm a likvidáciu 
Príloha č. 5 : Podnet Predstavenstva a.s. Baňa Dolina Veľký Krtíš na vyhlásenie útlmu
                    Prehlásenie majoritného akcionára Bane Dolina, a.s. Veľký Krtíš
Príloha č. 6 : Stanovisko Úradu pre štátnu pomoc SR
Príloha č.7 : Informácia FNM SR o predaji akcií Bane Dolina,a.s. priamym predajom a Stanovisko Ministerstva pre správu a privatizáciu národného majetku SR
Príloha č. 8 : Zamestnanecký profil a.s. Baňa Dolina k 22.08.2001
Príloha č. 9 : Stav zásob hnedého uhlia v evidencii Bane Dolina, a.s. Veľký Krtíš k 01.01.2001
 Príloha č. 10 : Predpokladaná činnosť Bane Dolina, a.s. po ukončení technickej časti útlmu a zastavení banskej činnosti v dobývacom priestore „Modrý Kameň“ a vplyv likvidácie hnedouhoľnej bane na životné prostredie